3.  การประกอบธุรกิจ

1.  ลักษณะผลิตภัณฑ์และบริการ

ธุรกิจของเอ็ม เอฟ อี ซี สามารถแบ่งออกเป็น 3 กลุ่ม ได้แก่
ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
Services) ธุรกิจพัฒนาและวางระบบ (System Integration)
และธุรกิจบริการด้านการบำรุงรักษา (Maintenance Service) โดยมีรายละเอียดดังนี้

1.  ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
    Services)

บริษัทประกอบธุรกิจให้คำปรึกษาและพัฒนางานด้านเทคโนโลยีสารสนเทศแบบครบวงจร
เพื่อวิเคราะห์ และออกแบบระบบที่สอดคล้อง
และสำหรับตอบสนองความต้องการในการใช้งานของลูกค้า (Solution Provider) เช่น
การนำเทคโนโลยีสารสนเทศมาประยุกต์ใช้ในด้านการพาณิชย์ (E-Commerce)
เพื่อช่วยให้ลูกค้าสามารถสร้างข้อได้เปรียบในการแข่งขัน
หรือการเก็บรวบรวมข้อมูลทางธุรกิจเพื่อนำมาประมวลผลประกอบการตัดสินใจทางธุรกิจ
โดยบริษัทจะทำงานอย่างใกล้ชิดกับลูกค้าเพื่อศึกษาถึงลักษณะการประกอบการ กลยุทธ์ทางธุรกิจ
ความต้องการในการใช้งาน อุปกรณ์หรือระบบคอมพิวเตอร์และเครือข่ายที่ลูกค้ามีอยู่
วิเคราะห์และนำเสนอรายงานสรุปคำแนะนำ
ขั้นตอนหรือแผนการดำเนินงานโดยละเอียดและดำเนินการพัฒนาระบบเพื่อให้สามารถบรรลุวัตถุประสงค์ของลูกค้า

บริษัทได้แบ่งสายงานบริการให้คำปรึกษาและพัฒนางานออกเป็น 4 กลุ่ม
ตามลักษณะของระบบที่ให้บริการพัฒนา ดังนี้

-   ระบบคลังข้อมูล (Data Warehouse and Business Intelligence)
    การบริการออกแบบวิธีการจัดเก็บข้อมูล การเลือกข้อมูลที่จะจัดเก็บ
    และการนำข้อมูลจากคลังข้อมูลไปประยุกต์ใช้เพื่อประกอบการตัดสินใจหรือการใช้ประโยชน์ทางธุรกิจ
    เช่น การเรียกดูข้อมูลหรือรายงานจากข้อมูลในอดีตที่สั่งสมไว้เป็นระยะเวลานาน
    เพื่อวิเคราะห์ความเป็นไปได้ในเชิงธุรกิจหรือสนับสนุนการวางแผนทางธุรกิจ

-   เว็บแอ็พพลิเคชั่น (Web Application)
    การบริการออกแบบและพัฒนาโปรแกรมประยุกต์เพื่อการใช้ประโยชน์ในเชิงพาณิชย์อิเล็กทรอนิกส์
    (E-Commerce) ผ่านระบบเครือข่ายคอมพิวเตอร์และอินเทอร์เน็ต ทั้งระหว่างธุรกิจกับธุรกิจ
    (Business to Business, B2B) และระหว่างธุรกิจกับลูกค้า (Business to
    Customer, B2C) รวมทั้งการใช้พาณิชย์อิเล็กทรอนิกส์ในภาครัฐ เพื่อให้บริการประชาชน
    และประสานงานระหว่างหน่วยงาน เช่น การขอใบเสนอราคา การสั่งซื้อสินค้า
    หรือการชำระค่าบริการผ่านทางเครือข่าย อินเทอร์เน็ต การใช้บริการ
    และการชำระค่าธรรมเนียมกับภาครัฐ เป็นต้น

-   โมบายแอ็พพลิเคชั่น (Mobile Application)
    การบริการออกแบบและพัฒนาโปรแกรมประยุกต์เพื่อการใช้ประโยชน์ในเชิงพาณิชย์อิเล็กทรอนิกส์
    (M-Commerce) ผ่านเครือข่ายโทรศัพท์มือถือ เช่น การจองบัตรชมภาพยนตร์
    การดาวน์โหลดเกมส์สำหรับโทรศัพท์มือถือ การส่งผ่านข้อมูลข่าวสาร
    หรือการทำธุรกรรมผ่านโทรศัพท์มือถือ

-   ระบบช่วยบริหารจัดการระบบคอมพิวเตอร์และเครือข่ายสารสนเทศ (Service Level
    Management) เป็นการจัดหาและบริการพัฒนาระบบเพื่อช่วยในการตรวจสอบ
    บริหารจัดการระบบคอมพิวเตอร์ และเครือข่ายสารสนเทศของลูกค้าให้มีเสถียรภาพ
    โดยระบบดังกล่าวจะช่วยตรวจสอบและแจ้งเตือนถึงปัญหาที่อาจเกิดขึ้นหรือเมื่อเกิดข้อผิดพลาดในการปฏิบัติงาน
    เพื่อให้ลูกค้าสามารถป้องกันหรือแก้ไขปัญหาได้อย่างรวดเร็วและทันการณ์
    อีกทั้งยังช่วยให้ลูกค้าสามารถวางแผนปรับปรุงหรือขยายประสิทธิภาพของระบบที่มีอยู่เพื่อให้สอดคล้องกับความต้องการทางธุรกิจที่เปลี่ยนไป
    เช่น โดยปกติธุรกิจบริการที่มีการให้บริการทางด้านไอทีตลอดเวลา (24x7)
    หรือถ้ามีการล่มของระบบแม้แต่วินาทีก็อาจจะเกิดความเสียหายทางด้านการเงินจำนวนมาก
    หรือธุรกิจที่มีการประกันระยะเวลาในการให้บริการหรือตอบสนองความต้องการของลูกค้าภายในระยะเวลาที่จำกัด
    จำเป็นที่จะต้องรักษาความเชื่อมั่นและมาตรฐานการบริการตามนั้น
    รวมถึงจะต้องมีระบบที่คอยตรวจสอบการทำงานหรือประสิทธิภาพของระบบไอทีที่หลากหลายและซับซ้อนเป็นอย่างดี
    เพื่อแจ้งเตือนหรือแนะนำวิธีการปรับปรุงระบบใดระบบหนึ่งหรือทั้งหมดของระบบไอทีในองค์กร
    เพื่อรักษาความเชื่อมั่นและมาตรฐานการให้บริการให้ดียิ่งขึ้น

    2.  ธุรกิจพัฒนาและวางระบบ (System Integration)

บริการออกแบบ จัดหา พัฒนา และติดตั้งระบบคอมพิวเตอร์และเครือข่ายสารสนเทศ เช่น
ระบบจัดเก็บข้อมูล ระบบรักษาความปลอดภัยของข้อมูล ระบบเชื่อมต่อเครือข่ายอินเตอร์เน็ต
ระบบเชื่อมต่อเครือข่ายภายในองค์กร (Intranet, LAN, WAN)
ระบบสื่อสารทางเสียงผ่านเครือข่ายอินเตอร์เน็ต (Voice Over Internet Protocol)
ระบบอีเมล์ (E-mail) และระบบซอฟต์แวร์บริหารระบบ เป็นต้น

ขอบข่ายของงานประกอบด้วยการจัดหาอุปกรณ์ฮาร์ดแวร์ ซอฟต์แวร์
อุปกรณ์ต่อพ่วงและอุปกรณ์เครือข่าย จากแหล่งหรือผู้ผลิตต่างๆ ที่มาใช้งานร่วมกัน
โดยบริษัทมีหน้าที่ออกแบบ ดำเนินงานติดตั้ง พัฒนาซอฟต์แวร์หรือโปรแกรมซึ่งจะสามารถเชื่อม
และประสานงานอุปกรณ์ต่างๆ ให้ทำงานร่วมกัน รวมทั้งทดสอบ
ฝึกอบรมวิธีการใช้งานตลอดจนให้บริการหลังการขาย เพื่อให้ลูกค้าสามารถใช้งานตามความต้องการ
ถูกต้อง และมีประสิทธิภาพสูงสุด
ด้วยความร่วมมือจากพันธมิตรทางเทคโนโลยีหรือผู้ผลิตอุปกรณ์ฮาร์ดแวร์ ซอฟต์แวร์
และระบบเครือข่าย เช่น Sun Microsystem, Cisco System, Oracle, Ascential,
Veritas, RSA, NAI, Checkpoint เป็นต้น

3.  ธุรกิจบริการด้านการบำรุงรักษา (Maintenance Service)

เป็นการให้บริการด้านการบำรุงรักษาและสนับสนุนทางเทคนิคสำหรับระบบคอมพิวเตอร์ขององค์กรโดยวิศวกรระบบที่มีความเชี่ยวชาญ
ทั้งในส่วนของฮาร์ดแวร์และซอฟต์แวร์
คอยให้บริการตอบคำถามและแก้ปัญหาเฉพาะหน้าซึ่งอาจเกิดขึ้นจากการใช้งานระบบคอมพิวเตอร์
ให้บริการตรวจสอบและบำรุงรักษาระบบตามกำหนดเวลา
ตลอดจนบริการซ่อมแซมและเปลี่ยนชิ้นส่วนฮาร์ดแวร์ที่จำเป็น
บริการของบริษัทดังกล่าวช่วยลูกค้าลดภาระค่าใช้จ่ายในการจ้างบุคลากรเพื่อการบำรุงรักษา
และเพิ่มประสิทธิภาพการใช้งานของระบบ ตลอดจน
บริษัทจะจัดการประชุมฝึกอบรมเพื่อวิเคราะห์ปัญหา และแนะนำประสิทธิภาพใหม่ ๆ
ของระบบอย่างสม่ำเสมอ

โดยขอบเขตการให้บริการของบริษัทสามารถแบ่งออกเป็น 2 แบบ คือ

-   โกลด์เซอร์วิส (Maintenance Gold) :
    ซึ่งพร้อมให้บริการให้คำปรึกษาแนะนำแก่ลูกค้าตลอด 24 ชั่วโมงทุกวัน โดยไม่มีวันหยุด

-   ซิลเวอร์เซอร์วิส (Maintenance Silver) : ให้บริการในเวลาทำการ วันจันทร์
    ถึงวันศุกร์ เวลา 9.00-18.00 น.

นอกจากนี้ในการให้บริการใดๆ แก่ลูกค้า บริษัทได้เล็งเห็นถึงความสำคัญในคุณภาพของการบริการ
จึงมีการจัดตั้งทีมงานฝ่ายตรวจสอบและรับประกันคุณภาพ (Quality Assurance)
ซึ่งประกอบไปด้วยบุคลากรที่มีประสบการณ์และเชี่ยวชาญในทุกสาขาของงาน
โดยจะทำการวางกระบวนการและขั้นตอนในการทำงานภายหลังจากการรับงาน
และตรวจสอบงานที่พัฒนาขึ้นมาก่อนที่จะส่งมอบให้กับลูกค้า
เพื่อเป็นการสร้างความมั่นใจว่าผลงานที่จะส่งมอบให้แก่ลูกค้าสามารถตอบสนองวัตถุประสงค์ของลูกค้าได้อย่างถูกต้องและครบถ้วน
และเพื่อลดจำนวนข้อผิดพลาดของโปรแกรมประยุกต์ และอุปกรณ์อื่นๆ ที่อาจเกิดขึ้นจากการใช้งาน

ระยะเวลาเฉลี่ยในการดำเนินการแต่ละโครงการ
ทั้งในส่วนธุรกิจให้คำปรึกษาและพัฒนางานด้านเทคโนโลยีสารสนเทศและธุรกิจพัฒนาและวางระบบจะอยู่ที่ประมาณ
3-6 เดือน
โดยในช่วงเวลาที่ปริมาณงานของบริษัทมีจำนวนมากบริษัทอาจว่าจ้างบริษัทภายนอกที่มีความรู้ความสามารถ
ประสบการณ์ และคุณภาพเพื่อเข้ารับช่วงงานบางส่วนจากบริษัท (Subcontract) ทั้งนี้
การจ้างงานช่วงเป็นแนวทางปกติในการดำเนินธุรกิจของธุรกิจบริการด้านเทคโนโลยีสารสนเทศ
ซึ่งจะช่วยให้บริษัทสามารถบริหารจัดการบุคลากรให้สอดคล้องกับปริมาณงานและป้องกันความเสี่ยงจากการมีจำนวนบุคลากรมากเกินไป
งานที่ทำโดยผู้รับงานช่วงดังกล่าวจะต้องผ่านขั้นตอนการตรวจสอบของทีมงานฝ่ายตรวจสอบและรับประกันคุณภาพของบริษัทอย่างเข้มงวด
เพื่อให้มั่นใจว่าผลงานได้คุณภาพตามมาตรฐานของบริษัท
ในปัจจุบันบริษัทมีการว่าจ้างช่วงประมาณร้อยละ 5 ของต้นทุนขายและบริการของบริษัท

ภายหลังการพัฒนาและวางระบบบริษัทมีการให้บริการหลังการขาย
โดยจัดให้มีผู้เชี่ยวชาญทั้งในส่วนของฮาร์ดแวร์และซอฟต์แวร์ให้บริการตอบคำถาม
และแก้ปัญหาที่ลูกค้าอาจจะมีในการใช้งานจริงช่วงระยะเวลาประมาณ 1 ปี
ภายหลังระยะเวลาดังกล่าวลูกค้าสามารถว่าจ้างบริษัทเป็นผู้ดูแลต่อได้
โดยการซื้อบริการด้านการบำรุงรักษาในรูปแบบต่างๆ ของบริษัท

2.  กลยุทธ์ทางการตลาด และสภาวะการแข่งขัน

กลยุทธ์ในการดำเนินธุรกิจ

บริษัทได้กำหนดกลยุทธ์และเป้าหมายการดำเนินธุรกิจ
เพื่อเสริมสร้างขีดความสามารถในด้านการแข่งขัน โดยมุ่งเน้นการสร้างผลประกอบการที่ดี
เพื่อให้บริษัทมีอัตราการเติบโตอย่างยั่งยืนในระยะยาว
รวมทั้งก้าวสู่ความเป็นผู้นำในกลุ่มผู้ประกอบการธุรกิจให้บริการที่ปรึกษา
และพัฒนาระบบเครือข่ายคอมพิวเตอร์และพาณิชย์อิเล็กทรอนิกส์ของไทยอย่างครบวงจร โดยในช่วงปี
2548 ที่ผ่านมาบริษัทได้กำหนดเป้าหมายการดำเนินธุรกิจและกลยุทธ์การแข่งขันในด้านต่าง ๆ
ดังต่อไปนี้

1.  การสร้างความแตกต่างให้กับบริษัท เพื่อรักษาระดับอัตราส่วนกำไร

ด้วยเหตุที่ธุรกิจทางด้านเทคโนโลยีสารสนเทศถือเป็นหนึ่งในธุรกิจที่มีผู้ประกอบการจำนวนหลายรายจากทั้งในและต่างประเทศ
จึงทำให้เกิดสภาวะการแข่งขันที่ค่อนข้างสูง โดยเฉพาะในส่วนของธุรกิจพัฒนาและวางระบบ
(System Integration) ซึ่งปัจจุบันเริ่มมีการแข่งขันที่รุนแรงมากขึ้น
ประกอบกับเทคโนโลยีที่ใช้มีการเปลี่ยนแปลงและพัฒนาอย่างรวดเร็ว
ซึ่งเมื่อเทคโนโลยีดังกล่าวได้รับการใช้งานที่แพร่หลายมากขึ้น
จะทำให้เกิดสภาวะการแข่งขันทางด้านราคาเป็นสำคัญ และส่งผลให้ผู้ประกอบการต่าง ๆ
ในธุรกิจเริ่มมีอัตราส่วนของผลกำไรลดลง (Margin) ดังนั้น
เพื่อเป็นการรักษาระดับอัตราส่วนกำไรและอัตราผลตอบแทนต่อผู้ถือหุ้นในระดับที่เหมาะสม
บริษัทจึงมีนโยบายการดำเนินธุรกิจที่มุ่งเน้นในส่วนการบริการให้คำปรึกษา
และพัฒนางานด้านเทคโนโลยีสารสนเทศมากขึ้น (IT Professional Services)
และธุรกิจบริการด้านการบำรุงรักษา (Maintenance Service) มากขึ้น
ควบคู่ไปกับงานในส่วนของการพัฒนาและวางระบบ โดยในปี 2548 นี้
บริษัทสามารถเพิ่มรายได้ในส่วนของธุรกิจ IT Professional Services ได้เป็นสัดส่วนร้อยละ
16.89 ของรายได้จากการขายและการบริการ และเพิ่มรายได้ของธุรกิจบริการบำรุงรักษา
ได้เป็นสัดส่วนร้อยละ 16.41 ของรายได้จากการขายและการบริการ
ทั้งนี้เพื่อเป็นการแสดงถึงการเพิ่มศักยภาพการทำกำไรของบริษัท ทั้งในส่วนของการพัฒนาซอฟต์แวร์
ระบบทางด้านเทคโนโลยีสารสนเทศ และส่วนที่เป็นทรัพย์สินทางปัญญา (Intellectual
Properties) ซึ่งมุ่งเน้นในด้านการวิจัยและพัฒนาผลิตภัณฑ์ใหม่ ๆ
เพื่อเสริมสร้างความได้เปรียบด้านการแข่งขันในแง่ของต้นทุนและคุณลักษณะของตัวสินค้า
รวมทั้งการลดการพึ่งพาสินค้าจากผู้ผลิตภายนอก
ซึ่งจะช่วยเสริมสร้างรายได้ให้บริษัทมากขึ้นในอนาคต
โดยการวางตำแหน่งของบริษัทให้เป็นผู้นำด้านการให้บริการที่มีคุณภาพสูง
มีการหาทางออกที่ชาญฉลาดและสร้างสรรค์เพื่อตอบสนองความต้องการของลูกค้า
ตลอดจนการนำหน้าคู่แข่งในการพัฒนาและนำเสนอเทคโนโลยีและนวัตกรรมใหม่ ๆ
สู่ตลาดและลูกค้าอยู่เสมอ
ทั้งนี้เพื่อเป็นการสร้างความแตกต่างจากคู่แข่งขันและหลีกเลี่ยงการแข่งขันทางด้านราคาเป็นสำคัญ

2.  ความมุ่งมั่นในความเป็นมืออาชีพในการให้บริการ และความเป็นเลิศทางเทคโนโลยี

จากการที่ธุรกิจทางด้านคอมพิวเตอร์และเทคโนโลยีสารสนเทศ
มีลักษณะของการเปลี่ยนแปลงที่ค่อนข้างรวดเร็ว เนื่องจากบริษัทผู้ผลิตต่าง ๆ
มีการพัฒนาเทคโนโลยีใหม่ ๆ อยู่ตลอดเวลา
จึงทำให้อาจเกิดความเสี่ยงในด้านความล้าสมัยของเทคโนโลยี ด้วยเหตุนี้
การนำเสนอเทคโนโลยีหรือทางออกใหม่ ๆ
ในการตอบสนองความต้องการด้านธุรกิจแก่ลูกค้าก่อนคู่แข่งขันจึงถือเป็นสิ่งที่สำคัญ
เพื่อช่วยรักษาความได้เปรียบในการแข่งขัน ซึ่งที่ผ่านมาบริษัทได้มีการจัดตั้งคณะกรรมการเทคโนโลยี
(Technology Committee) ซึ่งประกอบไปด้วยผู้บริหารและผู้เชี่ยวชาญในสาขาต่าง ๆ
ซึ่งมีความรู้และประสบการณ์เกี่ยวกับเทคโนโลยีสารสนเทศ
เพื่อร่วมพิจารณาและกำหนดทิศทางในการเลือกผลิตภัณฑ์และโอกาสความเป็นไปได้ในการนำเสนอเทคโนโลยีและนวัตกรรมใหม่
ๆ เพื่อให้เกิดประโยชน์สูงสุดต่อลูกค้า รวมถึงทิศทางการดำเนินธุรกิจ
เพื่อมุ่งเน้นการพัฒนาผลิตภัณฑ์และให้บริการอย่างมืออาชีพ นอกจากนี้ บริษัทยังได้นำระบบ
Capability Maturity Model Integration (“CMMI”)
เข้ามาประยุกต์ใช้เพื่อเป็นแนวทางปรับปรุงระบบองค์กร
ซึ่งจะช่วยเสริมสร้างระบบและมาตรฐานวิธีการทำงานให้มีประสิทธิภาพมากยิ่งขึ้น รวมทั้งระบบ
Project Management Office (PMO)
เพื่อให้บริษัทสามารถวางแผนการทำงานให้กับลูกค้าได้อย่างมีประสิทธภาพมากขึ้น
ตลอดจนการคัดสรรบุคลากรใหม่ ๆ ที่มีคุณภาพและความเป็นมืออาชีพ
โดยจัดให้มีการฝึกอบรมและเข้ารับการทดสอบและรับรองจากสถาบันต่าง ๆ เช่น Sun
Microsystems, Cisco Systems และเขตอุตสาหกรรมซอฟต์แวร์ (Software Park)
เพื่อเป็นการสร้างความเชื่อมั่นแก่ลูกค้า
และแสดงให้เห็นถึงความพร้อมและความสามารถในการให้บริการของบริษัท
เพื่อตอบสนองความต้องการขององค์กรธุรกิจอย่างครบวงจร

3.  การคัดสรรและรักษาบุคลากรที่มีความสามารถ

ในสภาวะการดำเนินธุรกิจขององค์กรต่าง ๆ
บุคลากรถือได้ว่าเป็นปัจจัยที่สำคัญยิ่งและเป็นทรัพย์สินที่มีค่าสูงสุดต่อบริษัทในการประกอบธุรกิจ
เพื่อให้สามารถมีชัยชนะเหนือคู่แข่งขัน
โดยเฉพาะอย่างยิ่งในธุรกิจกลุ่มบริการด้านเทคโนโลยีสารสนเทศที่จำเป็นต้องอาศัยความรู้ความชำนาญเฉพาะด้านของบุคลากรในการให้คำปรึกษา
และพัฒนางานเพื่อให้ประสบผลสำเร็จ ดังนั้น
บริษัทจึงมีนโยบายที่เด่นชัดในการวางแนวทางเพื่อเสริมสร้างและพัฒนาบุคลากรในด้านต่าง ๆ
เพื่อให้บุคลากรเหล่านั้นทำงานกับบริษัทเป็นระยะเวลานาน
โดยการจัดสรรงบประมาณส่วนหนึ่งในแต่ละปีเพื่อพัฒนาทักษะและขีดความสามารถของบุคลากร
โดยจัดให้มีการฝึกอบรม (Training) อย่างต่อเนื่องและสม่ำเสมอ การวางแนวทางวิชาชีพ
(Career Path) และหน้าที่ความรับผิดชอบของบุคลากรในแต่ละระดับอย่างชัดเจน
โดยเฉพาะในระดับหัวหน้างานเพื่อให้กระบวนการทำงานต่าง ๆ เป็นไปอย่างมีประสิทธิภาพมากขึ้น
รวมทั้งการให้อัตราผลตอบแทนในระดับที่เหมาะสมตามความสามารถและผลงานของแต่ละบุคคล
(Performance-Based Incentive)
ตลอดจนมุ่งเน้นการส่งเสริมให้มีระบบสวัสดิการที่ดีและเสริมสร้างความสัมพันธ์ที่ดีระหว่างบุคลากรภายในบริษัท
และให้ทุนการศึกษาสำหรับพนักงานที่มีความสามารถและร่วมงานกับบริษัทมาเป็นระยะเวลานาน
เพื่อเป็นการสร้างขวัญกำลังใจและเกิดแรงจูงใจที่ดีในการทำงาน
สำหรับในส่วนของการคัดสรรบุคลากรใหม่ บริษัทมีนโยบายที่มุ่งเน้นรับนักศึกษาที่จบใหม่ในแต่ละปี
และมีผลคะแนนการเรียนอยู่ในเกณฑ์ดีจากสถาบันการศึกษาชั้นนำต่าง ๆ ที่มีชื่อเสียง
โดยนำมาฝึกอบรมและเรียนรู้เพื่อปรับให้เข้ากับระบบมาตรฐานวิธีการทำงานและวัฒนธรรมขององค์กร
รวมถึงมีการรับกลุ่มผู้มีประสบการณ์มีความรู้ความชำนาญเชี่ยวชาญงานเทคโนโลยีสารสนเทศอยู่แล้ว
เข้าร่วมงานในระดับที่ปรึกษาหรือหัวหน้างาน
ทั้งนี้เพื่อเป็นการรองรับการเติบโตของบริษัทที่จะมีมากขึ้นในอนาคต

4.  การเสริมสร้างและใช้ประโยชน์จากความสัมพันธ์กับผู้ผลิตและผู้แทนจำหน่ายเจ้าของเทคโนโลยี

การเสริมสร้างความสัมพันธ์ที่ดีกับกลุ่มผู้ผลิตและผู้แทนจำหน่ายในลักษณะของการเป็นพันธมิตรทางธุรกิจถือเป็นนโยบายหนึ่งที่สำคัญของบริษัท
ซึ่งจะช่วยเอื้อประโยชน์ต่อการประกอบธุรกิจ
และส่งผลให้บริษัทสามารถบรรลุวัตถุประสงค์การดำเนินธุรกิจที่วางเอาไว้
โดยที่ผ่านมาบริษัทมีนโยบายการสั่งซื้อสินค้าส่วนใหญ่จากผู้ผลิตสินค้าจากต่างประเทศ 2 ราย คือ
Sun Microsystems และ Cisco Systems
ซึ่งมีความสัมพันธ์กับผู้ผลิตทั้งสองในฐานะตัวแทนการจำหน่ายและพันธมิตรทางธุรกิจ
โดยปัจจุบันความสัมพันธ์ระหว่างบริษัทกับผู้ผลิตหรือผู้จำหน่ายสินค้าต่าง ๆ ถือว่าอยู่ในระดับที่ดีมาก
ซึ่งจะส่งผลดีในการช่วยเสริมสร้างความเชื่อมั่นให้แก่ลูกค้าในด้านของความรู้ความสามารถของตัวบุคลากร
ในการให้บริการออกแบบ จัดหา
และติดตั้งระบบคอมพิวเตอร์และเครือข่ายสารสนเทศได้อย่างมีประสิทธิภาพ
รวมทั้งยังได้รับประโยชน์จากปัจจัยต่าง ๆ ที่ช่วยเกื้อหนุนต่อการประกอบธุรกิจของบริษัท อาทิ
ความช่วยเหลือทางเทคนิคในด้านต่าง ๆ
การสนับสนุนในการจัดอบรมและให้ความรู้เกี่ยวกับเทคโนโลยีผลิตภัณฑ์ใหม่ ๆ
ที่จะนำเสนอออกสู่ท้องตลาด
การได้รับส่วนลดพิเศษในการสั่งซื้อซึ่งจะช่วยให้บริษัทสามารถกำหนดต้นทุนสินค้าเพื่อแข่งขันกับคู่แข่งรายอื่น
ๆ ได้ รวมถึงการส่งมอบของที่ทันตามกำหนดเวลา และการแนะนำกลุ่มลูกค้าต่าง ๆ ที่มีศักยภาพ
และโอกาสทางการตลาด

5) การขยายฐานลูกค้าแบบเจาะกลุ่มเป้าหมายและรักษาไว้ซึ่งฐานลูกค้าเดิม

ผลการดำเนินงานของบริษัทในช่วงปี 2548
ที่ผ่านมามีสัดส่วนรายได้หลักจากการขายสินค้าและบริการซึ่งเป็นฐานลูกค้าเดิมประมาณ 90%
โดยมุ่งเน้นกลุ่มลูกค้าที่เป็นวิสาหกิจขนาดใหญ่เป็นหลัก
ซึ่งการที่บริษัทสามารถขยายธุรกิจและความสัมพันธ์ร่วมกันกับลูกค้ารายเดิม ๆ ในสัดส่วนที่สูง
ถือเป็นสิ่งที่สะท้อนให้เห็นถึงความสำเร็จของบริษัทในการวางแนวทางเพื่อเสริมสร้างความสัมพันธ์ที่ดีกับลูกค้าในการดูแลให้การบริการเป็นอย่างดี
จึงทำให้บริษัทได้รับความไว้วางใจในการใช้บริการจากลูกค้าเรื่อยมาด้วยมูลค่างานที่เพิ่มขึ้นตามลำดับ
ซึ่งนอกเหนือจากนโยบายการรักษาฐานลูกค้าเดิมโดยให้ความสำคัญในการเสริมสร้างความสัมพันธ์อันดีกับลูกค้าในลักษณะการเป็นพันธมิตรทางธุรกิจ
เพื่อเป็นการสร้างความสัมพันธ์ที่ยังยืนและต่อเนื่องแล้ว
บริษัทยังมีแผนงานในการขยายขอบเขตการให้บริการไปยังลูกค้ากลุ่มใหม่ ๆ
เพิ่มขึ้นอย่างต่อเนื่องในลักษณะแบบเจาะกลุ่มเป้าหมาย ทั้งภาครัฐ และเอกชน
โดยมุ่งเน้นองค์กรที่เป็นผู้นำในกลุ่มอุตสาหกรรมนั้นๆ
ที่มีความต้องการงานบริการด้านเทคโนโลยีสารสนเทศและมีศักยภาพในการเติบโตสูง
รวมทั้งกลุ่มวิสาหกิจขนาดกลางและขนาดย่อม (SMEs)
เพื่อขยายฐานลูกค้าให้ครอบคลุมกลุ่มเป้าหมายมากยิ่งขึ้น
ซึ่งถือเป็นกลยุทธ์หลักของบริษัทในการสร้างรายได้และอัตราการเติบโตอย่างมั่นคงและต่อเนื่อง

ลักษณะลูกค้า และกลุ่มลูกค้าเป้าหมาย 

กลุ่มลูกค้าเป้าหมายหลักของบริษัทได้แก่วิสาหกิจขนาดใหญ่ที่ต้องการบริการทางด้านระบบงานคอมพิวเตอร์
และเครือข่ายสารสนเทศสูง โดยสามารถแบ่งได้เป็น 4 กลุ่มหลัก คือ กลุ่มสื่อสารโทรคมนาคม
กลุ่มสถาบันการเงิน กลุ่มภาครัฐและการศึกษา และกลุ่มอุตสาหกรรมการผลิต
โดยมูลค่าการจำหน่ายสินค้าและบริการแก่ลูกค้าแต่ละกลุ่มในช่วง 3 ปีที่ผ่านมา และ สิ้นสุดวันที่ 31
ธันวาคม 2548 เป็นดังนี้

  -------------------- -------- -------- -------- -------- ---------- -------- ---------- --------
                       ปี 2545            ปี 2546            ปี 2547              ปี 2548     

                       ล้านบาท   ร้อยละ    ล้านบาท   ร้อยละ    ล้านบาท     ร้อยละ    ล้านบาท     ร้อยละ

  สื่อสารโทรคมนาคม       115.08   51.38    486.07   66.34    818.96     57.91    603.92     47.51

  ภาครัฐและการศึกษา      37.34    16.67    114.84   15.67    276.73     19.57    257.86     20.28

  สถาบันการเงิน          34.39    15.35    47.64    6.50     127.86     9.04     206.10     16.21

  กลุ่มอุตสาหกรรมการผลิต   37.18    16.60    84.17    11.49    190.65     13.48    203.38     16.00

                       223.98   100.00   732.72   100.00   1,414.20   100.00   1,271.26   100.00
  -------------------- -------- -------- -------- -------- ---------- -------- ---------- --------

ในปี 2548
บริษัทยังคงมีสัดส่วนรายได้หลักจากการให้บริการและขายสินค้าให้กับลูกค้าในกลุ่มสื่อสารโทรคมนาคมสูงสุดโดยคิดเป็นสัดส่วนร้อยละ
47.5 กลุ่มภาครัฐและการศึกษาร้อยละ 20.28 กลุ่มสถาบันการเงิน
และกลุ่มอุตสาหกรรมการผลิตเท่ากับร้อยละ 16.22 และร้อยละ 16 ตามลำดับ

ในช่วงปีที่ผ่านมากลุ่มธุรกิจสื่อสารโทรคมนาคมยังคงเป็นกลุ่มที่มีการลงทุนด้านเทคโนโลยีสารสนเทศในสัดส่วนที่สูงอย่างต่อเนื่อง
เพื่อเพิ่มศักยภาพการแข่งขัน เนื่องจากเทคโนโลยีมีการเปลี่ยนแปลงอย่างรวดเร็ว
แต่ถือเป็นสัดส่วนที่ชะลอลงเล็กน้อยเมื่อเทียบกับลูกค้าในกลุ่มธุรกิจอื่น
เนื่องจากบริษัทมีการขยายฐานลูกค้าไปในกลุ่มธุรกิจอื่นเพิ่มมากขึ้น
จึงทำให้มีสัดส่วนรายได้ในกลุ่มธุรกิจอื่นเพิ่มขึ้น

ในปี 2548
บริษัทยังคงมีนโยบายขยายขอบเขตการให้บริการไปยังกลุ่มลูกค้าภาครัฐและการศึกษามากขึ้น
เนื่องจากรัฐบาลมีงบประมาณขยายการลงทุนเพื่อพัฒนางานด้านเทคโนโลยีสารสนเทศเป็นจำนวนมากตามนโยบายรัฐบาลอิเลคทรอนิคส์
(e-Government) โดยเฉพาะการลงทุนในโครงการต่าง ๆ ซึ่งบริษัทมีนโยบายที่จะเข้าร่วม
ประมูลงานในโครงการที่ต้องการคุณภาพและมูลค่าเพิ่มของงานบริการเป็นสำคัญ
โดยเน้นการแข่งขันทางด้าน คุณภาพไม่ใช่ด้านราคาเพียงอย่างเดียว โดยในปี 2548
บริษัทมีสัดส่วนรายได้จากการรับงานจากภาครัฐ และการศึกษาคิดเป็นร้อยละ 20.28
ซึ่งกลุ่มลูกค้าของบริษัทในภาครัฐ และการศึกษา อาทิเช่น บริษัท การบินไทย จำกัด (มหาชน),
กระทรวงการคลัง, บริษัท รถไฟฟ้ามหานคร จำกัด (มหาชน), กองบัญชาการทหารสูงสุด, และ
กรมสรรพากร เป็นต้น

สำหรับกลุ่มสถาบันการเงินซึ่งมีการเติบโตค่อนข้างสูงในปี 2548
เนื่องจากมีการปรับโครงสร้างองค์กร
และนำเทคโนโลยีสารสนเทศมาประยุกต์ใช้กับงานด้านการเงินการธนาคารมากขึ้น
เพื่อยกระดับความสามารถด้านการแข่งขัน
โดยมีการสนับสนุนให้ลูกค้าทำธุรกรรมทางการเงินผ่านเครือ ข่ายสารสนเทศมากขึ้น
ส่งผลให้มีการลงทุนค่อนข้างสูงในส่วนของระบบคอมพิวเตอร์เครือข่ายสารสนเทศและงานบริการที่เกี่ยวข้อง
บริษัทจึงมุ่งเน้นที่จะขยายการรับงานในกลุ่มธุรกิจนี้เพิ่มขึ้นและมั่นใจว่าจะสามารถให้บริการแก่ลูกค้าได้อย่างดีเยี่ยม
เนื่องจากเทคโนโลยีและนวัตกรรมที่ใช้ในลูกค้ากลุ่มนี้ี้เป็นสิ่งที่มีใช้อยู่แล้วในกลุ่มธุรกิจสื่อสารโทรคมนาคม
ซึ่งบริษัทมีความ คุ้นเคยและเชี่ยวชาญ
บริษัทมีการขยายความสามารถในการให้บริการและได้รับความไว้วางใจจากลูกค้ากลุ่มสถาบันการเงินเพิ่มมากขึ้น
โดยในปี 2548
บริษัทมีสัดส่วนรายได้จากการรับงานจากกลุ่มลูกค้าประเภทสถาบันการเงินคิดเป็นร้อยละ 16.21
ซึ่งเพิ่มเติบโตถึงร้อยละ 79 จากปี 2547 ที่มีสัดส่วนรายได้จากลูกค้ากลุ่มนี้เพียงร้อยละ 9.04
ซึ่งกลุ่มลูกค้าของบริษัท เช่น ธนาคารแห่งประเทศไทย, ตลาดหลักทรัพย์์แห่งประเทศไทย, บริษัท
เงินทุนหลักทรัพย์ ทิสโก้ จำกัด (มหาชน), ธนาคารกรุงศรีอยุธยา, บริษัท อเมริกัน
อินเตอร์เนชั่นแนล แอชชัวรันส์ จำกัด, บริษัท นิวแฮมเชอร์ อินชัวรันส์ จำกัด, บริษัท
กรุงไทยเครดิต จำกัด และธนาคาร แสตนดาร์ด ชาร์ตเตอร์ (ประเทศไทย) จำกัด เป็นต้น

ส่วนกลุ่มอุตสาหกรรมการผลิตบริษัทมีนโยบายขยายขอบเขตการให้บริการลูกค้าในกลุ่มดังกล่าวนี้มากขึ้นเช่นกัน
เนื่องจากเป็นกลุ่มที่มีการขยายตัวและการลงทุนด้านเทคโนโลยีสารสนเทศเพิ่มมากขึ้น
เพื่อรองรับสภาวะการณ์ด้านการแข่งขัน
จึงส่งผลให้บริษัทสามารถเพิ่มสัดส่วนรายได้จากลูกค้าในกลุ่มนี้ได้มากชึ้น โดยในปี 2548
บริษัทมีสัดส่วนรายได้จากลูกค้ากลุ่มนี้เพิ่มขึ้นเป็นร้อยละ16 จากปี 2547 ที่มีสัดส่วนเพียงร้อยละ
13.48 ซึ่งลูกค้าหลักของบริษัทในกลุ่มอุตสาหกรรมการผลิต อาทิ กลุ่มบริษัท ปูนซีเมนต์ไทย จำกัด
(มหาชน) และบริษัท เนสท์เล่ (ประเทศไทย) จำกัด

ช่องทางการจัดจำหน่าย

บริษัทมีการรับงานโดยผ่านการติดต่อและเจรจากับลูกค้าโดยตรงเป็นส่วนใหญ่
ซึ่งเป็นกลุ่มลูกค้าที่เป็นวิสาหกิจขนาดใหญ่ โดยในปี 2548 มีสัดส่วนคิดเป็นร้อยละ 80
ของยอดการขายและให้บริการรวม ซึ่งส่วนใหญ่จะเป็นกลุ่มลูกค้าจากภาคเอกชน
ขณะที่ลูกค้าจากภาครัฐงานที่ได้รับส่วนใหญ่จะมาจากการประมูลงานเกือบทั้งหมด
คิดเป็นสัดส่วนประมาณร้อยละ 20 ซึ่งผลจากกลยุทธ์ในการสร้างความสัมพันธ์ที่ดีกับลูกค้า
และความหลากหลายในด้านของผลิตภัณฑ์และการบริการที่นำเสนอ
รวมถึงคุณภาพของการให้บริการที่ดี
จึงทำให้รายได้ของบริษัทส่วนใหญ่ยังคงมาจากฐานลูกค้าเดิมคิดเป็นสัดส่วนถึงร้อยละ 80
อันเนื่องมาจากความไว้วางใจและยอมรับในผลงานเป็นอย่างดีจากลูกค้า
โดยบริษัทได้มีการจัดตั้งและแบ่งทีมงานขายออกเป็น 6 กลุ่ม ตามลักษณะของกลุ่มลูกค้าเป้าหมาย คือ
กลุ่มสื่อสารโทรคมนาคม กลุ่มภาครัฐและการศึกษา กลุ่มรัฐวิสาหกิจ กลุ่มสถาบันการเงิน
กลุ่มอุตสาหกรรมการผลิต และกลุ่มลูกค้าต่างประเทศ โดยทำหน้าที่ดูแลและนำเสนอบริการต่าง ๆ
ให้แก่ลูกค้า รวมทั้งเพิ่มขีดความสามารถในการให้บริการเพื่อตอบสนองความต้องการแก่ลูกค้า
โดยในปีที่ผ่านมาบริษัทยังคงมีนโยบายขยายฐานลูกค้าไปยังกลุ่มต่าง ๆ เพิ่มมากขึ้น
นอกเหนือจากกลุ่มสื่อสารโทรคมนาคมซึ่งเป็นกลุ่มลูกค้าหลักในปัจจุบัน
เพื่อเป็นการเพิ่มสัดส่วนรายได้และส่วนแบ่งด้านการตลาดมากขึ้น
โดยเฉพาะในกลุ่มภาครัฐการศึกษาและรัฐวิสาหกิจ ซึ่งเม็ดเงินลงทุนโครงการต่าง ๆ จำนวนมาก
โดยเข้าร่วมประมูลงานของภาครัฐในโครงการต่าง ๆ มากขึ้น
จึงทำให้กลุ่มลูกค้าดังกล่าวมีสัดส่วนที่เพิ่มสูงขึ้นอย่างต่อเนื่องและเริ่มใกล้เคียงกับกลุ่มสื่อสารโทรคมนาคมมากขึ้นในอนาคต
โดยในปี 2548 มีสัดส่วนคิดเป็นร้อยละ 20.28
นอกจากนี้ในส่วนงานด้านต่างประเทศบริษัทยังมีแผนที่จะขยายฐานลูกค้าในกลุ่มดังกล่าวมากขึ้น
โดยเฉพาะภายหลังจากเข้าไปร่วมลงทุนในสองบริษัทคือบริษัท พรอมท์นาว จำกัด
และบริษัทแอดวานซ์ อินเทลลิเจนซ์ โมเดิร์นนิตี้ จำกัด
ซึ่งดำเนินธุรกิจทางด้านการพัฒนาซอฟต์แวร์เกมบนโทรศัพท์มือถือ
โดยได้วางแผนที่จะขยายตลาดยังประเทศต่าง ๆ อาทิ จีน อินเดีย ไต้หวัน สิงคโปร์
และประเทศในแถบเอเชียแปซิฟิค รวมถึงยุโรป ซึ่งมีแนวโน้มการเติบโตสูง
ซึ่งจะส่งผลดีต่อการขยายช่องทางธุรกิจเพิ่มมากขึ้นโดยเฉพาะตลาดต่างประเทศ

ภาวะอุตสาหกรรม และการแข่งขัน

ภาวะและแนวโน้มตลาดโดยรวม 

ในช่วงปี 2548
อุตสาหกรรมเทคโนโลยีสารสนเทศยังคงมีทิศทางการเติบโตที่สูงขึ้นต่อเนื่องจากปีก่อน
แม้จะได้รับผลกระทบจากภาวะเศรษฐกิจที่ชะลอตัวลง อันเนื่องมาจากปัญหาราคาน้ำมันแพง
อัตราดอกเบี้ยที่ปรับตัวสูงขึ้น ผลกระทบจากคลื่นยักษ์สึนามิ ปัญหาภัยแล้ง สถานการณ์น้ำท่วม
ไข้หวัดนก และเหตุการณ์ความรุนแรงในภาคใต้
โดยธนาคารแห่งประเทศไทยได้ประเมินภาวะเศรษฐกิจไทยในช่วงปีที่ผ่านมาว่าขยายตัวได้เพียงร้อยละ
4.5 ขณะที่อุตสาหกรรมดังกล่าวมีการเติบโตที่ประมาณร้อยละ 30 (ไม่รวมตลาดสื่อสาร)
โดยมีมูลค่าตลาดรวม 125,667 แสนล้านบาท คิดเป็นมูลค่าประมาณร้อยละ 30
จากตลาดไอซีทีรวมที่มีมูลค่า 422,629 ล้านบาท
ซึ่งเป็นผลการสำรวจโดยสำนักงานส่งเสริมอุตสาหกรรมแห่งชาติ (ซิป้า)
และสมาคมอุตสาหกรรมเทคโนโลยีสารสนเทศไทย (ATCI) ซึ่งสอดคล้องกับผลการวิจัยของบริษัท
ไอดีซี (ประเทศไทย) จำกัด บริษัทวิจัยด้านไอทีระดับโลกที่ประเมินว่าในปี 2548
ประเทศไทยมีมูลค่าลงทุนค่าใช้จ่ายด้านไอทีทั้งสิ้นประมาณ 3.11 พันล้านเหรียญสหรัฐ (ประมาณ
124,400 ล้านบาท) โดยมีอัตราการเติบโตที่ประมาณร้อยละ 22 เมื่อเทียบกับปีก่อน
ซึ่งถือเป็นการเติบโตที่สอดคล้องกับทิศทางการขยายตัวของภาวะเศรษฐกิจของประเทศ
ในลักษณะของอัตราที่สูงและรวดเร็วกว่าตามลักษณะธรรมชาติของธุรกิจ
ทั้งนี้เป็นผลจากนโยบายสนับสนุนต่าง ๆ จากภาครัฐที่มีอย่างต่อเนื่อง
โดยเฉพาะการลงทุนในโครงการต่าง ๆ ของรัฐบาลตามนโยบาย E-Government
รวมทั้งการลงทุนในด้านดังกล่าวของภาคเอกชน เพื่อช่วยเสริมศักยภาพการแข่งขันทางธุรกิจ

ตลาดไอซีทีประเทศไทยปี 2548

  ----------------------- ----------------------- -----------------------
  ตลาด                    มูลค่า (ล้านบาท)           อัตราการเติบโต (%)

  ฮาร์ดแวร์                 63,381                  25

  ซอฟต์แวร์                 41,435                  27

  บริการด้านคอมพิวเตอร์       6,729                   15

  สื่อสาร                   309,858                 -

  มูลค่ารวมตลาดไอซีที         422,629                 -

  มูลค่ารวมตลาดไอที          125,667                 30
  ----------------------- ----------------------- -----------------------

ที่มา : SIPA, ATCI, NECTEC, สำนักงานสถิติแห่งชาติ

  หมายเหตุ : ตลาดฮาร์ดแวร์ รวมถึง เครื่องคอมพิวเตอร์ขนาดใหญ่ (Enterprise Scale)
  ขนาดกลาง (Mid-

  range Scale) ขนาดเล็ก (Work Station) เครื่องคอมพิวเตอร์ส่วนบุคคล (Personal
  Computers)

  อุปกรณ์ต่อพ่วง ตลอดจนอุปกรณ์ที่เกี่ยวข้องอื่น ๆ เช่น จอภาพเครื่องพรินเตอร์ เครื่อง

  สแกนเนอร์ อุปกรณ์จัดเก็บข้อมูล ฯลฯ

  ตลาดซอฟต์แวร์ หมายถึง โปรแกรมซอฟต์แวร์สำเร็จรูป (Package Software)

  และซอฟต์แวร์ที่รับจ้างทำระบบ (Outsourced software)

  ตลาดบริการด้านคอมพิวเตอร์ ประกอบด้วยกลุ่มธุรกิจใน 5 กิจกรรม ได้แก่ การให้เช่า

  คอมพิวเตอร์ การให้คำปรึกษาด้านฮาร์ดแวร์ การให้บริการด้านการประมวลผลข้อมูล การ

  ให้บริการกิจกรรมที่เกี่ยวกับฐานข้อมูล และกิจกรรมอื่น ๆ ที่เกี่ยวข้องกับคอมพิวเตอร์

  ตลาดไอที หมายถึง ตลาดฮาร์ดแวร์ (Hardware) ซอฟต์แวร์ (Software) บริการด้าน

  คอมพิวเตอร์ (Computer Service) และอุปกรณ์การสื่อสารข้อมูล (Data Communication
  Equipment)

  ตลาดไอซีที หมายถึง ตลาดไอทีและตลาดสื่อสาร

ภาวะโดยรวมการพัฒนาด้านเทคโนโลยีสารสนเทศและการสื่อสาร (ไอซีที) ของไทยในปี 2548
ถือได้ว่ามีความตื่นตัวมากขึ้นทั้งภาครัฐและเอกชน
โดยในส่วนภาครัฐเกือบทุกกระทรวงมีการให้ความสำคัญกับศูนย์ปฏิบัติการ (Operation Center:
OC) เพื่อการบูรณาการสารสนเทศภาครัฐ รวมทั้งการพัฒนา e-Service และโครงการ Single
Window ซึ่งได้แรงกระตุ้นส่วนหนึ่งจากนโยบาย E-Government
ของรัฐบาลที่มุ่งให้ทุกกระทรวงพัฒนาศูนย์บริการร่วม (Service Link) ที่พัฒนามาจาก One Stop
Service
โดยบทบาทภาครัฐเริ่มมีการนำยุทธศาสตร์ด้านไอซีทีที่สามารถเพิ่มความเจริญเติบโตและสร้างความเข้มแข็งทางเศรษฐกิจมาประยุกต์ใช้
เช่น ยุทธศาสตร์การใช้ไอซีทีเพื่อพัฒนาด้าน Logistics
เพื่อยกระดับการพัฒนาขีดความสามารถการแข่งขันของไทยกับนานาประเทศ อาทิ โครงการ
e-Port ที่ตั้งเป้าให้แหลมฉบังเป็นท่าเรืออิเล็กทรอนิกส์ และ Food Traceability
ที่ประยุกต์ใช้เทคโนโลยี RFID เป็นเครื่องมือตรวจสอบย้อนกลับกระบวนการผลิตตั้งแต่ต้นจนจบ
รวมถึงโครงการจัดทำบัตรประชาชนอเนกประสงค์ (สมาร์ทการ์ด)
แผนการจัดซื้อคอมพิวเตอร์โรงเรียน การใช้เครือข่ายอินเตอร์เน็ตความเร็วสูง(บรอดแบนด์)
และการพัฒนาอุตสาหกรรมซอฟต์แวร์ที่เริ่มมีสัญญาณดีขึ้นเรื่อย ๆ
ส่วนหนึ่งเป็นผลจากนโยบายส่งเสริมการลงทุนของสำนักงานคณะกรรมการส่งเสริมการลงทุน (BOI)
ในช่วงปีที่ผ่านมา

โดยบริษัท ไอดีซี (ประเทศไทย) จำกัด ได้ประเมินตัวเลขค่าใช้จ่ายด้านไอทีของไทยในปี 2548
พบว่าตลาดที่มีมูลค่าใช้จ่ายรวมสูงสุดคือตลาดฮาร์ดแวร์ ซึ่งมีสัดส่วนร้อยละ 72
รองลงมาคือตลาดบริการเทคโนโลยีสารสนเทศ และตลาดซอฟต์แวร์ ซึ่งมีสัดส่วนร้อยละ 18 และ
10 ตามลำดับ สอดคล้องกับผลวิจัยของสำนักงานส่งเสริมอุตสาหกรรมแห่งชาติ (ซิป้า)
และสมาคมอุตสาหกรรมเทคโนโลยีสารสนเทศไทย (ATCI)
ที่ประเมินภาพรวมตลาดไอทีโดยระบุว่าตลาดฮาร์ดแวร์มีมูลค่ารวมสูงสุดคือ 63,381 ล้านบาท
คิดเป็นสัดส่วนร้อยละ 50.49 รองมาคือตลาดซอฟต์แวร์และให้บริการคอมพิวเตอร์ซึ่งมีมูลค่า
41,435 ล้านบาท และ 6,729 ล้านบาท และสัดส่วนร้อยละ 33 และ 5.36 ตามลำดับ
ทั้งนี้เมื่อพิจารณาการใช้จ่ายด้านไอที (โดยไม่นับรวมตลาดสื่อสาร) ตามภาคต่าง ๆ
ทางเศรษฐกิจพบว่าภาคเอกชนมีการใช้จ่ายด้านไอทีมากที่สุดที่ร้อยละ 49 มีมูลค่าคิดเป็น 54,317
ล้านบาท ในขณะที่ภาคครัวเรือนและสถานประกอบการขนาดเล็ก (Small office/Home office
: SOHO) มีการใช้จ่ายคิดเป็นร้อยละ 34 ของตลาดหรือ 37,592 ล้านบาท
ส่วนภาครัฐมีการใช้จ่ายอยู่ที่ประมาณร้อยละ 18 หรือ 19,654 ล้านบาท

สำหรับแนวโน้มปี 2549
หลายฝ่ายเชื่อมั่นว่าตลาดด้านไอทีของไทยยังคงมีทิศทางปรับตัวสูงขึ้นอย่างต่อเนื่อง โดยบริษัทวิจัย
เออาร์รีเสิร์ช ได้คาดการณ์แนวโน้มค่าใช้จ่ายด้านไอทีของไทยว่าจะเพิ่มขึ้นจากปี 2548
ประมาณร้อยละ 10-11 สอดคล้องกับผลสำรวจของบริษัท ไอดีซี (ประเทศไทย) จำกัด
ที่คาดการณ์มูลค่าลงทุนและใช้จ่ายด้านดังกล่าวว่าจะมีการเติบโตขึ้นประมาณร้อยละ 8
โดยมียอดมูลค่าลงทุนและใช้จ่ายรวมทั้งสิ้น 3.37 พันล้านเหรียญสหรัฐ (ประมาณ 134,800
ล้านบาท) ซึ่งส่วนหนึ่งเป็นผลจากแรงผลักดันของภาครัฐ เช่น การสนับสนุนเครื่องคอมพิวเตอร์
250,000 เครื่องของกระทรวงศึกษาธิการ โครงการโน้ตบุ๊คราคาถูก
การให้เงินสนับสนุนของไมโครซอฟต์จำนวน 140 ล้านบาทผ่าน 3 โครงการคือซอฟต์แวร์ราคาถูก
รัฐบาลอิเล็คทรอนิกส์ และเว็บเซอร์วิส การลดภาษีสินค้าไอทีให้เหลือศูนย์เปอร์เซ็นต์
การเกิดขึ้นของเทคโนโลยีใหม่ อาทิ เทคโนโลยี 3G และโครงสร้างพื้นฐานหลักของประเทศ เช่น
โครงการเมกกะโปรเจ็ค ซึ่งเป็นปัจจัยบวกที่เข้ามาสนับสนุนโดยคาดว่าจะมีสัดส่วนถึงร้อยละ 70
ของมูลค่าใช้จ่ายรวม โดยตลาดซอฟต์แวร์จะเติบโตประมาณร้อยละ 10.5 มีมูลค่าจากประมาณ 290
ล้านเหรียญสหรัฐในปี 2548 เพิ่มเป็น 320 ล้านเหรียญสหรัฐในปี 2549
ขณะที่สมาคมอุตสาหกรรมซอฟต์แวร์ไทย (ATSI) ระบุว่าอุตสาหกรรมซอฟต์แวร์และบริการไทยในปี
2549 จะมีการเติบโตขึ้นอย่างน้อยร้อยละ 10 จากปี 2548 ที่คาดว่าจะมีมูลค่ารวมประมาณ
40,000 ล้านบาท นอกจากนี้ยังมีการคาดการณ์กันว่าภายในปี 2552
มูลค่าตลาดซอฟต์แวร์ไทยจะเพิ่มขึ้นเป็น 466 ล้านเหรียญสหรัฐ ด้วยอัตราการเติบโตเฉลี่ยร้อยละ
12.4 ซึ่งการขยายตัวดังกล่าวจะมาจากหลายส่วน
โดยเฉพาะกำลังซื้อจากธุรกิจขนาดกลางและใหญ่ที่มีแนวโน้มการลงทุนด้านไอทีมากขึ้นเพื่อรับมือการแข่งขัน
รวมทั้งตลาดสื่อสารและภาครัฐที่ยังคงเป็นตัวผลักดันหลัก
ขณะที่ธุรกิจขนาดกลางและเล็กเริ่มมีแนวโน้มที่จะลงทุนด้านดังกล่าวมากขึ้นเช่นกัน
อีกทั้งยังเป็นตลาดเป้าหมายหลักของผู้ค้าซอฟต์แวร์ระดับโลกด้วย

[]

ที่มา : IDC

การใช้จ่ายด้านไอทีจำแนกตามกลุ่มอุตสาหกรรมปี 2548

+-------------------+----------+--------------------+-------+--------+
| กลุ่มอุตสาหกรรม      | มูลค่า     |                    | มูลค่าร | สัด     |
|                   | การใช้จ่าย |                    | วม(ล้า | ส่วน(%) |
|                   | (ล้านบาท) |                    | นบาท) |        |
+-------------------+----------+--------------------+-------+--------+
|                   | ฮาร์ดแวร์  | ซอฟต์แวร์และ         |       |        |
|                   |          |                    |       |        |
|                   |          | บริการด้านคอมพิวเตอร์  |       |        |
+-------------------+----------+--------------------+-------+--------+
| 1.ภาคเอกชน        | 15,076   | 39,241             | 5     | 49     |
|                   |          |                    | 4,317 |        |
+-------------------+----------+--------------------+-------+--------+
| 2.                | 12,528   | 7,126              | 1     | 18     |
| รัฐบาล/รัฐวิส        |          |                    | 9,654 |        |
| าหกิจ/สถาบันการศึกษา |          |                    |       |        |
+-------------------+----------+--------------------+-------+--------+
| 3.                | 35,778   | 1,814              | 3     | 34     |
| ภาคครัวเรือนและสถา  |          |                    | 7,592 |        |
| นประกอบการขนาดเล็ก |          |                    |       |        |
+-------------------+----------+--------------------+-------+--------+
| รวม               | 63,382   | 48,182             | 11    | 100    |
|                   |          |                    | 1,564 |        |
+-------------------+----------+--------------------+-------+--------+

ที่มา : SIPA, ATCI, NECTEC, สำนักงานสถิติแห่งชาติ

สภาวะการแข่งขัน (คู่แข่ง)

จากการที่ธุรกิจด้านเทคโนโลยีสารสนเทศยังคงมีแนวโน้มการเติบโตที่สูงขึ้นอย่างต่อเนื่อง
ซึ่งส่วนหนึ่งเป็นผลจากนโยบายการสนับสนุนจากภาครัฐที่มีมากขึ้น
ส่งผลให้ภาวะการแข่งขันทางธุรกิจด้านดังกล่าวเริ่มทวีความรุนแรงมากขึ้นตามไปด้วย
เนื่องจากมีผู้ประกอบการรายใหม่จากทั้งในและต่างประเทศเข้ามาแข่งขันแย่งชิงส่วนแบ่งตลาดกันมากขึ้น
โดยเฉพาะในส่วนของธุรกิจการพัฒนาและวางระบบ (System Integration) และซื้อมาขายไป
(Trading ) ซึ่งมีแนวโน้มการแข่งขันสูงทั้งในด้านราคาและคุณภาพการให้บริการ
ประกอบกับมีบริษัทผู้ผลิตสินค้าฮาร์ดแวร์และซอฟต์แวร์จากต่างประเทศเข้ามาแข่งขันดำเนินธุรกิจแบบครบวงจรมากขึ้น
ควบคู่ไปกับการจัดจำหน่ายสินค้าของตน
โดยเฉพาะบริษัทผู้ผลิตและพัฒนาซอฟต์แวร์จากต่างชาติที่เริ่มให้ความสนใจเข้ามาลงทุนตั้งฐานการผลิตในไทยมากขึ้น
เช่น อินเดีย เพื่อเปิดตลาดใหม่ในประเทศต่าง ๆ โดยเฉพาะในประเทศจีน
จึงส่งผลให้ราคาผลิตภัณฑ์ทั้งด้านฮาร์ดแวร์และซอฟต์แวร์มีแนวโน้มปรับตัวลดลงต่อเนื่อง
รวมถึงอัตรากำไรขั้นต้นจากการจำหน่ายสินค้าที่เริ่มลดลง

ด้วยเหตุนี้ จึงทำให้ผู้ประกอบการต่าง ๆ
จำเป็นต้องเร่งปรับตัวโดยขยายขอบเขตการดำเนินธุรกิจให้ครอบคลุมถึงการให้บริการด้านเทคโนโลยีสารสนเทศมากขึ้น
นอกเหนือจากการดำเนินธุรกิจเฉพาะการซื้อมาขายไปเพียงอย่างเดียว
เพื่อเสริมศักยภาพการทำกำไร รวมถึงการขยายการลงทุนในธุรกิจใหม่ ๆ
โดยเฉพาะการเข้าซื้อกิจการของผู้พัฒนาด้านซอฟต์แวร์ เพื่อสร้างสรรค์ผลิตภัณฑ์ใหม่ ๆ
เนื่องจากมีอัตรากำไรขั้นต้นที่สูงกว่าการซื้อผลิตภัณฑ์ด้านฮาร์ดแวร์จากต่างประเทศเพื่อมาทำตลาดเพียงอย่างเดียว
นอกจากนี้ยังมีแนวโน้มการซื้อกิจการและควบรวมธุรกิจระหว่างกันมากขึ้นทั้งในด้านของฮาร์ดแวร์และซอฟต์แวร์
รวมถึงการปรับเปลี่ยนกลยุทธ์ด้านการตลาด โดยจับมือกับพันธมิตรใหม่ ๆ
ทั้งในรูปแบบการสลับคู่และพาร์ตเนอร์ (Cross Function)
เพื่อความอยู่รอดในสถานการณ์การแข่งขัน โดยมีนโยบายการทำตลาดแบบเกื้อกูล
เพื่อร่วมนำเสนอสินค้าและบริการในรูปแบบโซลูชั่น ในการตอบสนองตามความต้องการของลูกค้า
ตลอดจนถึงเกิดการรวมกลุ่มกันระหว่างบริษัทผู้พัฒนาด้านซอฟต์แวร์ต่าง ๆ
เพื่อเสริมสร้างความแข็งแกร่งและพัฒนาคุณภาพมาตรฐานในการทำงาน
เนื่องจากบริษัทซอฟต์แวร์ไทยมีความจำเป็นต้องปรับปรุงตัวเองในหลายด้านทั้งในด้านมาตรฐานของผลิตภัณฑ์
และการให้บริการแก่ลูกค้า เพื่อให้สามารถแข่งขันกับคู่แข่งได้โดยเฉพาะบริษัทจากต่างชาติ

โดยในปี 2548 ตลาดซอฟต์แวร์และบริการของไทยยังคงมีทิศทางการเติบโตที่สูงขึ้น
โดยสำนักงานส่งเสริมอุตสาหกรรมแห่งชาติ (ซิป้า)
และสมาคมอุตสาหกรรมเทคโนโลยีสารสนเทศไทย (ATCI) ระบุว่ามีมูลค่าอยู่ที่ 41,435 ล้านบาท
มีการเติบโตร้อยละ 27 ซึ่งเป็นมูลค่าจากซอฟต์แวร์สำเร็จรูป (Package Software) 21,401
ล้านบาท คิดเป็นร้อยละ 52 และซอฟต์แวร์ที่รับจ้างทำทั้งระบบ (Outsourced Software)
20,034 ล้านบาท คิดเป็นร้อยละ 48 ขณะที่บริษัท ไอดีซี (ประเทศไทย) จำกัด
ได้ประเมินสัดส่วนตลาดซอฟต์แวร์ไทยปีที่ผ่านมาพบว่า Software Application
มีส่วนแบ่งที่ร้อยละ 37.8 Software System Infrastructure มีส่วนแบ่งที่ร้อยละ 41.6 และ
Software Application Development and Deployment มีส่วนแบ่งที่ร้อยละ 20.6
โดยมีอัตราเติบโตเฉลี่ยต่อปีจากปี 2547-2552 อยู่ที่ร้อยละ 12.4 และคาดว่าปี 2552
จะมีมูลค่าสูงถึง 466 ล้านเหรียญสหรัฐ
เนื่องจากแนวโน้มการใช้โปรแกรมประยุกต์ที่มีเพิ่มสูงขึ้นเรื่อย ๆ
ซึ่งสอดคล้องกับผลสำรวจของสมาคมอุตสาหกรรมเทคโนโลยีสารสนเทศไทย (ATCI)
ที่คาดการณ์แนวโน้มตลาดซอฟต์แวร์ไทยในปี 2549
โดยระบุว่าเฉพาะตลาดซอฟต์แวร์ใช้งานปกติไม่นับรวมซอฟต์แวร์และบริการสำหรับโครงการเมกกะโปรเจ็คของรัฐจะมีมูลค่ามากกว่า
2 หมื่นล้านบาท คิดเป็นอัตราเติบโตประมาณร้อยละ 20-30 โดยมีมูลค่าตลาดรวมด้านไอทีประมาณ
1.4 แสนล้านบาท
ซึ่งมีแนวโน้มที่นักพัฒนาและผู้ค้าซอฟต์แวร์จะเริ่มปรับตัวให้เหมาะสมกับตลาดองค์กรธุรกิจขนาดกลางและขนาดย่อม
(SMEs) มากขึ้น โดยการนำเสนอโซลูชั่นและราคาที่ดึงดูด
รวมทั้งขยายฐานลูกค้าในตลาดต่างจังหวัด

ปัจจุบันแม้ว่าธุรกิจดังกล่าวจะมีผู้ประกอบการรายใหม่ ๆ
จากทั้งในและต่างประเทศเริ่มเข้ามาแข่งขันกันมากขึ้น
แต่การประเมินส่วนแบ่งด้านการตลาดสำหรับบริษัทที่ประกอบธุรกิจให้บริการด้านเทคโนโลยีสารสนเทศนี้ยังเป็นไปได้ยาก
เนื่องจากผู้ประกอบการแต่ละรายมีโครงสร้างของธุรกิจที่แตกต่างกันไป เช่น การซื้อมาขายไป
(Trading), การพัฒนาและวางระบบ (System Integration)
และการให้บริการคำปรึกษาและพัฒนางาน (Professional Services)
โดยแต่ละบริษัทจะมีสัดส่วนของรายได้จากแต่ละธุรกิจและความเชี่ยวชาญหรือมุ่งเน้นในงานที่แตกต่างกัน
เช่น บางรายอาจจะมุ่งเน้นในการขายอุปกรณ์ฮาร์ดแวร์หรือการพัฒนาซอฟต์แวร์เพียงอย่างเดียว
ในขณะที่บางรายอาจจะเน้นเฉพาะการให้บริการด้านการวางเครือข่ายสารสนเทศ อย่างไรก็ตาม
บริษัท เอ็ม เอฟ อี ซี เองมีจุดเด่นคือทีมงานที่มีความเชี่ยวชาญและประสบการณ์สูง
ในการให้บริการทั้งในส่วนธุรกิจให้บริการคำปรึกษาและพัฒนางานและธุรกิจพัฒนาและวางระบบ
จึงทำให้สามารถให้บริการลูกค้าได้อย่างครบวงจรและสามารถสร้างมูลค่าเพิ่มให้กับบริการของบริษัทได้อย่างต่อเนื่อง
และสามารถแข่งขันกับผู้ประกอบการรายอื่นได้เป็นอย่างดี
โดยปัจจุบันบริษัทที่ประกอบธุรกิจให้บริการด้านเทคโนโลยีสารสนเทศที่สำคัญในประเทศ
สามารถแบ่งออกเป็น 2 กลุ่ม ตามลักษณะการให้บริการที่มุ่งเน้นดังนี้

กลุ่มผู้ให้บริการคำปรึกษาและพัฒนางานด้านเทคโนโลยีสารสนเทศ (Professional Service
Provider)

-   บริษัท เอ็ม เอฟ อี ซี จำกัด (มหาชน)

-   บริษัทไอบีเอ็ม ประเทศไทย จำกัด

-   บริษัท ฮิวเลตต์-แพคการ์ด (ประเทศไทย) จำกัด

-   บริษัท เอคเชนเซอร์ จำกัด

  กลุ่มผู้ให้บริการพัฒนาและวางระบบ (System Integrator)

-   บริษัท เอ็ม เอฟ อี ซี จำกัด (มหาชน)

-   บริษัท ดาต้าคราฟท์ (ประเทศไทย) จำกัด

-   บริษัท ลอจิก จำกัด

-   บริษัท เดอะ คอมมูนิเคชั่นส์ โซลูชั่น จำกัด

-   บริษัท ล็อกซเล่ย์ อินฟอร์เมชั่น เซอร์วิส จำกัด

-   บริษัท เอสวีโอเอ จำกัด (มหาชน)

-   บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน)

-   บริษัท เน็ทวัน เน็ทเวิร์ค โซลูชั่น จำกัด

-   บริษัท วินท์คอม เทคโนโลยี จำกัด

-   บริษัท ยิบ อิน ซอย จำกัด

-   บริษัท อินเตอร์เนชั่นแนล รีเสิรช คอร์ปอเรชั่น จำกัด (มหาชน)

การจัดหาผลิตภัณฑ์และบริการ

ธุรกิจบริการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศเป็นธุรกิจที่ต้องอาศัยประสบการณ์และความชำนาญเกี่ยวกับอุปกรณ์ฮาร์ดแวร์และการพัฒนาซอฟต์แวร์หรือโปรแกรมซึ่งจะสามารถเชื่อมและประสานงานอุปกรณ์ต่าง
ๆ ให้ทำงานร่วมกัน ความสามารถเชิงวิเคราะห์
ตลอดจนความเข้าใจในลักษณะการประกอบธุรกิจของลูกค้า
ซึ่งปัจจัยสำคัญที่กำหนดความสามารถในการให้บริการของบริษัทคือบุคลากร ดังนั้น
เพื่อให้สามารถจัดการทรัพยากรบุคคลที่มีอยู่ได้อย่างมีประสิทธิภาพ
บริษัทได้มีการจัดทำตารางแสดงความชำนาญส่วนบุคคล (Skill Table)
ซึ่งเป็นเครื่องมือสำคัญที่ช่วยให้ผู้บริหารสามารถพิจารณาจัดสรรบุคคลซึ่งมีความเชี่ยวชาญในแต่ละสาขาและในระดับความสามารถที่แตกต่างกัน
เพื่อรับผิดชอบงานในแต่ละงานได้ตรงตามลักษณะและความต้องการของงานนั้นๆ

ในด้านผลิตภัณฑ์หรือสินค้าสำหรับให้บริการ
การคัดเลือกและจัดหาผลิตภัณฑ์หรือสินค้าที่มีคุณภาพจากแหล่งที่เหมาะสมนั้น
บริษัทจะสั่งซื้อสินค้าส่วนใหญ่จากผู้ผลิตที่บริษัทได้รับการแต่งตั้งเป็นตัวแทนจำหน่ายซึ่งบริษัทมีความรู้ความเชี่ยวชาญในตัวอุปกรณ์และมีความมั่นใจในคุณภาพ
สำหรับสินค้าที่บริษัทยังไม่ได้รับการแต่งตั้งเป็นตัวแทนจำหน่ายบริษัทจะสั่งซื้อจากผู้จัดจำหน่ายที่อยู่ในรายชื่อผู้จัดจำหน่ายสินค้าที่ผ่านการพิจารณาจากบริษัทในเรื่องของคุณภาพและบริการจนเป็นที่ยอมรับในเบื้องต้น
(Approved Venders List) แล้วเท่านั้น

ตัวอย่างผลิตภัณฑ์หรือสินค้าที่บริษัทได้รับการแต่งตั้งเป็นตัวแทนจำหน่าย มีดังนี้

+----------+-------------------------------+------------+------------+
|          | ประเภทอุปกรณ์                   | ผู้ผลิต       | ปีที่ได       |
|          |                               |            | ัรับการแต่งตั้ง |
+==========+===============================+============+============+
| อุปกร     | -   เครื่องคอ                   | Sun        | 2540       |
| ณ์ฮาร์ดแวร์ | มพิวเตอร์แม่ข่ายสำหรับองค์กรขนาดใหญ่ | Mi         |            |
|          |     (Enterprise Server)       | crosystems |            |
+----------+-------------------------------+------------+------------+
|          | -   เครื่องคอม                  | Sun        | 2540       |
|          | พิวเตอร์แม่ข่ายสำหรับระบบอินเตอร์เน็ต | Mi         |            |
|          |     (Internet Server)         | crosystems |            |
+----------+-------------------------------+------------+------------+
|          | -   อุปกรณ์จัดเก็บข้อมูล (Data      | Sun        | 2540       |
|          |     Storage)                  | Mi         |            |
|          |                               | crosystems |            |
+----------+-------------------------------+------------+------------+
|          | -   อุปกรณ์ ID Tokens / ID      | RSA        | 2541       |
|          |     Smartcards                | Security   |            |
+----------+-------------------------------+------------+------------+
|          | -   ระบบตรวจสอบเครือข่ายองค์กร   | NAI        | 2545       |
|          |     (Sniffer Technology       |            |            |
|          |     Portable LAN / Portable   |            |            |
|          |     WAN)                      |            |            |
+----------+-------------------------------+------------+------------+
| อุปกร     | -   โปรแกรมสำห                | Sun ONE    | 2540       |
| ณ์ซอฟต์แวร์ | รับระบบคอมพิวเตอร์แม่ข่ายอินเตอร์เน็ต |            |            |
|          |     (Web Server, Portal       |            |            |
|          |     Server)                   |            |            |
+----------+-------------------------------+------------+------------+
|          | -   โปรแกรมพัฒนาระบบ           | Sun ONE    | 2542       |
|          |     และแอพพลิเคชั่นสำ            | BEA        | 2545       |
|          | หรับพานิชย์อิเลคทรอนิกส์(E-Commerce |            |            |
|          |     Application Development   |            |            |
|          |     Server )                  |            |            |
+----------+-------------------------------+------------+------------+
|          | -   โปรแกรมตรวจสอบจัดการบริห    | BMC        | 2544       |
|          | ารประสิทธืภาพของระบบข้อมูลทางธุรกิจ | Software   |            |
|          |     (Service Level            |            |            |
|          |     Management)               |            |            |
+----------+-------------------------------+------------+------------+
|          | -   โปรแกรมจัดการระบบคลังข้อมูล   | Ascential  | 2545       |
|          |     (Data Warehouse)          |            |            |
|          |                               | NCR -      | 2546       |
|          |                               | Teradata   |            |
+----------+-------------------------------+------------+------------+
| อุปกร     | -                             | Cisco      | 2540       |
| ณ์เครือข่าย |   อุปกรณ์จุดศูนย์รวมของระบบเครือข่าย | Systems    |            |
|          |     (LAN Switches)            |            |            |
+----------+-------------------------------+------------+------------+
|          | -                             | Cisco      | 2540       |
|          |   อุปกรณ์หาเส้นทางของระบบเครือข่าย | Systems    |            |
|          |     (Access Routers)          |            |            |
+----------+-------------------------------+------------+------------+
|          | -   ระบบสื่อ                    | Cisco      | 2540       |
|          | สารทางเสียงผ่านเครือข่ายอินเตอร์เน็ต | Systems    |            |
|          |     (VOIP)                    |            |            |
+----------+-------------------------------+------------+------------+

มูลค่าและสัดส่วนการซื้อผลิตภัณฑ์หรือสินค้าจากแหล่งที่มาในประเทศและต่างประเทศของบริษัทในระยะ
3 ปีที่ผ่านมา และสำหรับปี 2548 เป็นดังนี้

  -------------- -------- ------- -------- ------- -------- ------- -------- -------
  แหล่งที่มา        ปี 2545           ปี 2546           ปี 2547           ปี 2548   

                 ล้านบาท   ร้อยละ   ล้านบาท   ร้อยละ   ล้านบาท   ร้อยละ   ล้านบาท   ร้อยละ

  ในประเทศ       172.9    24.03   118.43   34.12   287.64   32.36   286.50   38.84

  ต่างประเทศ      546.53   75.97   228.65   65.88   601.21   67.64   451.21   61.16
  -------------- -------- ------- -------- ------- -------- ------- -------- -------

ทั้งนี้ความสัมพันธ์ระหว่างบริษัทกับผู้ผลิตหรือผู้จำหน่ายสินค้าในปัจจุบันอยู่ในระดับที่ดีมาก
เนื่องจากเป็นที่ทราบดีว่าการรักษาความสัมพันธ์ที่ดีกับผู้ผลิตหรือผู้จำหน่ายสินค้าจะเป็นปัจจัยสำคัญอันหนึ่งที่เอื้อประโยชน์ในการประกอบธุรกิจ
ไม่ว่าจะเป็นการให้ความช่วยเหลือทางเทคนิค การให้ส่วนลดพิเศษในการสั่งซื้อ
การส่งมอบของทันตามกำหนดเวลา การช่วยเก็บรักษาสินค้าคงคลังที่ยังไม่ใช้งาน
การป้องกันภาวะขาดแคลนสินค้า เป็นต้น

บริษัทเป็นผู้แทนจำหน่ายผลิตภัณฑ์ของ Sun Microsystems ในระดับ Enterprise
Distributor ซึ่งถือเป็นตัวแทนจำหน่ายระดับสูงสุด โดยได้รับสิทธิ์ในการจัดจำหน่ายสินค้าของ
Sun Microsystems ให้แก่ลูกค้าองค์กรขนาดใหญ่ได้อย่างเสรี โดยตัวแทนจำหน่ายของ Sun
Microsystems สามารถแบ่งออกเป็น 4 ระดับ ตามความสำคัญ คือ Enterprise
Distributor, System Integrator, Channel Development Provider และ
Authorized Reseller ในปัจจุบันมีผู้ประกอบการในประเทศเพียง 4 รายเท่านั้น
ที่ได้รับการแต่งตั้งเป็นตัวแทนจำหน่ายระดับ Enterprise Distributor

นอกจากนั้น บริษัทยังเป็นผู้แทนจำหน่ายผลิตภัณฑ์ของ Cisco Systems ในระดับ Silver
Certified Partner
โดยตัวแทนจำหน่ายในแต่ละระดับจะได้รับสิทธิประโยชน์พิเศษทางการค้าที่แตกต่างกัน เช่น
ส่วนลดราคาสินค้า และสิทธิในการขอรับเงินช่วยเหลือด้านการตลาด (Joint Marketing Fund)
ฯลฯ
ซึ่งการที่บริษัทได้รับการแต่งตั้งให้เป็นตัวแทนจำหน่ายในระดับดังกล่าวนี้จะมีส่วนช่วยเสริมสร้างภาพลักษณ์ให้กับบริษัท
รวมถึงการเพิ่มโอกาสและศักยภาพการแข่งขันทางด้านธุรกิจให้มีมากขึ้น ในปัจจุบันบริษัท เอ็ม เอฟ
อี ซี จำกัด (มหาชน) มีวิศวกรที่ผ่านการอบรมและได้รับการรับรองคุณสมบัติขั้นสูง CCIE (Cisco
Certified InterNetwork Expert) จำนวน 4 คน ซึ่งสูงกว่าเกณฑ์ขั้นต่ำคือ 2 คน
บริษัทมุ่งหวังและให้การสนับสนุนวิศวกรในสายงานเพื่อให้มีจำนวน CCIE เพิ่มสูงขึ้น
และมีแผนที่จะพัฒนาเพื่อให้อยู่ในระดับ Gold Partner ต่อไปภายในปี 2549 นี้

นอกจากนี้แล้ว บริษัทยังเป็นผู้แทนจำหน่ายผลิตภัณฑ์ของ Ascential Software
ซึ่งเป็นเทคโนโลยีที่ใช้ในการบูรณาการ และจัดเก็บข้อมูลสำหรับระบบคลังข้อมูล (Data
Warehouse) โดยปัจจุบันบริษัทมีวิศวกรที่ผ่านการอบรมและได้รับการรับรองคุณสมบัติทั้งสิ้นจำนวน
17 คน และผู้แทนจำหน่ายผลิตภัณฑ์ของ NCR-Teradata
ซึ่งเป็นเทคโนโลยีระบบคลังข้อมูลขนาดใหญ่ เพื่อใช้จัดเก็บข้อมูล
และนำข้อมูลไปใช้ประกอบการตัดสินใจเพื่อประโยชน์ทางธุรกิจ
โดยมีวิศวกรที่ผ่านการอบรมทั้งสิ้นจำนวน 2 คน รวมถึงผลิตภัณฑ์ของ MicroStrategy
ซึ่งเป็นเทคโนโลยีสำหรับวิเคราะห์ข้อมูลในระบบฐานข้อมูลเพื่อใช้ประกอบการตัดสินใจ
ซึ่งมีวิศวกรที่ผ่านการอบรมทั้งสิ้นจำนวน 4 คน
สำหรับในส่วนซอฟต์แวร์เสรีบริษัทได้ร่วมเป็นพันธมิตรทางธุรกิจกับบริษัท RedHat
ซึ่งเป็นผู้จัดจำหน่ายระบบปฏิบัติการ Linux รายใหญ่ของสหรัฐอเมริกา
โดยบริษัทมีวิศวกรที่ผ่านการอบรมและได้รับการรับรองคุณสมบัติ Red Hat Certified Engineer
ทั้งสิ้นจำนวน 3 คน โดยปัจจุบันบริษัทมีจำนวนโปรแกรมเมอร์ทั้งสิ้น 207 คน

งานที่ยังไม่ได้ส่งมอบ 

ณ วันที่ 31 ธันวาคม 2548 บริษัทมีมูลค่างานที่ยังไม่ได้ส่งมอบทั้งสิ้น 1,270 ล้านบาท
คิดเป็นจำนวน 230 โครงการ
โดยเป็นงานในส่วนของธุรกิจให้คำปรึกษาและพัฒนางานด้านเทคโนโลยีสารสนเทศ
ธุรกิจพัฒนาและวางระบบและธุรกิจบริการบำรุงรักษาที่มีมูลค่ามากกว่า 1 ล้านบาท จำนวน 73
โครงการ

3.5 ผลกระทบต่อสิ่งแวดล้อม

-ไม่มี-